ભારતમાં જે રીતે પિતૃશ્રાદ્ધ માટે ફલ્ગુ નદીને કાંઠે વસેલું ગયાજી પ્રખ્યાત છે તે રીતે માતૃશ્રાદ્ધ માટે સરસ્વતી નદીને કાંઠે સિદ્ધપુર વસેલું છે. સરસ્વતી નદીના તટેથી એક કિલોમીટર દૂરના બિંદુ સરોવરે જતાં રસ્તામાં વચ્ચે ગોવિંદ અને માધવના મંદિર આવેલાં છે. બિંદુ સરોવર લગભગ ૪૦ ફૂટમાં વ્યાપ્ત છે. જે સરોવર હોવા છતાં કુંડ તરીકે વધુ ઓળખાય છે. બિંદુ સરોવરની બાજુમાં જ એક મોટું સરોવર છે. જે અલ્પા સરોવર તરીકે પ્રખ્યાત છે. બિંદુ સરોવરમાં શ્રાદ્ધ કરીને તે શ્રાદ્ધના પિંડ અલ્પા સરોવરમાં વિસર્જિત કરાય છે. બિંદુ સરોવરના દક્ષિણ દિશાના કિનારે મહર્ષિ કર્દમ માતા દેવહુતિ, મહર્ષિ કપિલ અને ભગવાન ગદાધરનાં મંદિર આવેલાં છે. તે ઉપરાંત બાજુમાં જ ભગવાન શેષ નારાયણનું મંદિર પણ છે. વળી બાજુમાં રામ-લક્ષ્મણ, સીતાજી, સિદ્ધેશ્વર મહાદેવ તથા વલ્લભાચાર્યજીની બેઠક પણ છે.